PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Sprievodný dokument OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Spoločné vytvorenie konkurencieschopnej mestskej mobility efektívne využívajúcej zdroje /* SWD/2013/0529 final */





1. Všeobecný kontext V roku 2010 v rámci stratégie Európa 2020[1] sa na zabezpečenie inteligentného, udržateľného a inkluzívneho rastu vyzdvihol význam zmodernizovaného a udržateľného európskeho dopravného systému a zdôraznila sa potreba zamerať sa aj na mestský rozmer dopravy. V bielej knihe o doprave z roku 2011[2] sa uviedla možnosť európskeho podporného rámca na zabezpečenie plánov mestskej mobility. 2. Vymedzenie problému Napriek súčasným politikám a právnym predpisom EÚ zameraným na jednotlivé politické oblasti, ktoré majú vplyv na mestskú mobilitu (bezpečnosť cestnej premávky, zmena klímy, kvalita ovzdušia, hluk), ako aj súvisiacim opatreniam v členských štátoch, mnoho európskych miest naďalej čelí spoločným výzvam. Majú problémy s preťažením a prístupnosťou, plynulou mobilitou v infraštruktúre TEN-T, dopravnými nehodami na mestských cestách, znečistením ovzdušia, emisiami CO2 a hlukom. Hlavný zistený problém spočíva v tom, že ciele EÚ, ktoré sú zásadné pre konkurencieschopný a udržateľný dopravný systém, t. j. pre plynulú mobilitu v rámci siete TEN-T, bezpečnejšiu cestnú premávku, zníženie emisií CO2 a hluku a zlepšenie kvality ovzdušia, sú vystavené riziku v dôsledku vývoja dopravy v mestských oblastiach. To následne negatívne ovplyvňuje blaho občanov a efektivitu podnikov nachádzajúcich sa v mestských oblastiach. Všeobecná hlavná príčina tohto problému súvisí so zlyhaním regulačného prostredia na úrovni miest, ako aj so skutočnosťou, že samotnými trhovými mechanizmami nie je možné túto situáciu riešiť. Zlyhanie regulačného prostredia zase súvisí so skutočnosťou, že mnohé miestne orgány nevykonávajú svoje činnosti účinným spôsobom z dôvodu nedostatku integrovaného prístupu k mestskej mobilite. Jednotlivé oblasti politiky riešia samostatne bez toho, aby hľadali možné synergie či sporné miesta medzi týmito jednotlivými oblasťami politiky. 3. Analýza subsidiarity Právo EÚ konať v oblasti dopravy je stanovené v článkoch 90 až 91 ZFEÚ, v ktorej sa uvádzajú ustanovenia týkajúce sa spoločnej dopravnej politiky, a v článkoch 170 až 171 hlavy XVI ZFEÚ o transeurópskych sieťach. Potreba prijať opatrenia na úrovni EÚ pre oblasť mestskej mobility je spojená so skutočnosťou, že mestské dopravné systémy tvoria neoddeliteľnú súčasť európskeho dopravného systému, a teda aj záujmu spoločnej dopravnej politiky. Keďže väčšina prepravy tovaru a osôb začína a končí v meste, nemožno zanedbať mestský rozmer spojený so sieťou TEN-T. Opatrenia EÚ v oblasti mestskej mobility môžu priniesť pridanú hodnotu tým, že sa nimi európskym mestám poskytne koordinovanejší politický rámec na integrované plánovanie mestskej mobility, čím zefektívnia ich činnosti. EÚ môže vyslať jasné politické posolstvo, v ktorom by sa mala zaručiť silnejšia politická vôľa na národnej, regionálnej a miestnej úrovni. EÚ má tiež potenciál priniesť lepšie výsledky a zvýšiť úsilie v mnohých oblastiach, ako sú šírenie informácií a poznatkov, rozširovanie vedomostnej základne, budovanie kapacít, praktické poradenstvo a podpora pre orgány, budovanie sietí, výskum a výmena najlepších postupov v oblasti podpory integrovaných prístupov k mestskej mobilite. V tejto iniciatíve sa vo veľkej miere zohľadňujú miestne okolnosti a predchádza sa tomu, aby sa mestám ukladali ľubovoľné špecifické opatrenia. Bude orientovaná na podporu vnútroštátnych orgánov prostredníctvom rámca zameraného na integrovaný prístup k mestskej mobilite, pričom sa bude plne rešpektovať subsidiarita a rôzne organizačné štruktúry na miestnej úrovni. 4. Ciele Všeobecným cieľom je plne uvoľniť potenciál mestských oblastí s cieľom prispieť ku konkurencieschopnejšiemu dopravnému systému efektívne využívajúcemu zdroje. Špecifickým cieľom je zabezpečiť zavedenie integrovaného prístupu k mestskej mobilite zo strany mestských oblastí v EÚ. Operačné ciele sú nasledovné: · Poskytnúť mestským oblastiam EÚ politický rámec, ktorý bude zahŕňať všetky politické otázky potrebné na zabezpečenie integrovaného prístupu k mestskej mobilite najneskôr do roku 2020. · Poskytnúť mestským oblastiam EÚ riadiaci rámec, ktorý bude zahŕňať všetky postupy a procesy potrebné na zabezpečenie integrovaného prístupu k mestskej mobilite najneskôr do roku 2020. 5. Politické možnosti Verejné konzultácie, stretnutia odborníkov so zainteresovanými stranami, nezávislý výskum, skúsenosti z predchádzajúcich iniciatív a vlastné analýzy umožnili útvarom Komisie určiť súbor politických možností, ktoré majú potenciál dosiahnuť hlavný cieľ EÚ vymedzený v bielej knihe o doprave: 5.1. Možnosť 0B: vývoj za nezmenených okolností EÚ by podporila prístup zdola nahor (vývoj za nezmenených okolností), aby tak poskytla podporu integrovanému plánovaniu mestskej mobility. Komisia by naďalej vykonávala súčasné činnosti. V rámci tohto prístupu by Komisia ďalej svojimi činnosťami stimulovala zavádzanie plánov udržateľnej mestskej mobility s dôrazom na komplexný politický rámec a minimálny riadiaci rámec. 5.2. Možnosť 1B: nezáväzné odporúčanie týkajúce sa plánov udržateľnej mestskej mobility EÚ by sa snažila posilniť dobrovoľné vypracovanie a vykonávanie plánov udržateľnej mestskej mobility zo strany príslušných orgánov v členských štátoch prostredníctvom odporúčaní na túto tému. Odporúčania pomôžu členským štátom pri tvorbe vnútroštátnych politických rámcov s cieľom podporiť vypracovanie a vykonávanie plánov udržateľnej mestskej mobility v ich mestských oblastiach. 5.3. Možnosť 2A: povinné vypracovanie plánov udržateľnej mestskej mobility v mestských oblastiach vymedzených členskými štátmi EÚ by zaviedla povinnosť pre príslušné orgány v členských štátoch spočívajúcu vo vypracovaní a vykonávaní plánov udržateľnej mestskej mobility, ktorá by sa týkala niektorých kategórií mestských oblastí. V možnosti 2A si členské štáty musia slobodne vymedziť mestské oblasti (napríklad na základe počtu obyvateľov), v prípade ktorých je podľa nich potrebné povinné vypracovanie a vykonávanie plánov udržateľnej mestskej mobility, aby sa dosiahol cieľ tejto iniciatívy. Tento povinný rámec na úrovni EÚ by zo svojej podstaty musel mať podobu právneho nástroja. Aby bola rešpektovaná zásada subsidiarity a aby sa prihliadalo na rôzne situácie v mestách a členských štátoch, vhodným nástrojom by v tomto prípade bola smernica, a nie nariadenie. 5.4. Možnosť 3A: povinné vypracovanie plánov udržateľnej mestskej mobility v mestských oblastiach vymedzených EÚ (minimálny politický a riadiaci rámec) EÚ by zaviedla povinnosť pre príslušné orgány v členských štátoch spočívajúcu vo vypracovaní a vykonávaní plánov udržateľnej mestskej mobility, ktorá by sa týkala niektorých kategórií mestských oblastí. V možnosti 3A sa na úrovni EÚ vymedzia mestské oblasti, pre ktoré je potrebné vypracovať a vykonávať plán udržateľnej mestskej mobility (napríklad na základe počtu obyvateľov). Tento povinný prístup by pokryl len minimálne požiadavky týkajúce sa politického aj riadiaceho rámca, ako je opísané v časti 5.1.3. Z rovnakých dôvodov ako v možnosti 2A by možnosť 3A musela mať podobu smernice. 5.5. Schematický prehľad zachovaných politických možností a vykonávania Tabuľka 4: Zachované politické možnosti (Pre všetky možnosti: minimálny riadiaci rámec) || A Politický rámec MINIMÁLNY || B Politický rámec KOMPLEXNÝ 0. Vývoj za nezmenených okolností: financovanie v oblasti výskumu a vývoja, najlepšie postupy, kampane, budovanie miestnych kapacít || neuplatňuje sa || možnosť 0B 1. Nezáväzné odporúčanie týkajúce sa plánov udržateľnej mestskej mobility || neuplatňuje sa || možnosť 1B Zavedenie povinnosti vypracovať a vykonávať plány udržateľnej mestskej mobility || || 2. Členské štáty si musia vymedziť mestské oblasti (napríklad na základe počtu obyvateľov), pre ktoré je potrebné vypracovať a vykonávať plán udržateľnej mestskej mobility || možnosť 2A || neuplatňuje sa 3. Na úrovni EÚ sa vymedzia mestské oblasti, pre ktoré je potrebné vypracovať a vykonávať plán udržateľnej mestskej mobility (napríklad na základe počtu obyvateľov). || možnosť 3A || neuplatňuje sa 6. Posúdenie vplyvov 6.1. Vplyv politických možností na zavádzanie plánov udržateľnej mestskej mobility V porovnaní s možnosťou vývoja za nezmenených okolností sa predpokladá, že povinný prístup (možnosti 2A a možnosť 3A) povedie k oveľa intenzívnejšiemu zavádzaniu plánov udržateľnej mestskej mobility v plnej miere. Dobrovoľný prístup (možnosť 1B) vedie k miernejšiemu zavádzaniu plánov udržateľnej mestskej mobility v plnej miere, v závislosti od miestnej situácie a zavedených stimulov. V rámci povinného prístupu by sa mohlo odôvodnene tvrdiť, že plány udržateľnej mestskej mobility by sa v prípade možnosti 3A zavádzali v trochu vyššej miere než v prípade možnosti 2A. Je to preto, že vymedzenie EÚ týkajúce sa miest, ktoré musia vykonávať plány udržateľnej mestskej mobility, má pravdepodobne väčší rozsah, keďže vymedzenie EÚ by bolo viac prepojené s dosiahnutím hlavného cieľa EÚ vymedzeného v bielej knihe o doprave zameraného na vytvorenie konkurencieschopnejšieho dopravného systému efektívne využívajúceho zdroje. 6.2. Súvislosť medzi zavádzaním plánov udržateľnej mestskej mobility a hospodárskymi, sociálnymi a environmentálnymi vplyvmi tejto iniciatívy Je možné predpokladať, že čím viac miest vykoná plány udržateľnej mestskej mobility v plnej miere, tým väčšie budú potenciálne environmentálne/sociálne/hospodárske vplyvy. Preto sa v nasledujúcich častiach o posúdení vplyvov bude predpokladať, že možnosť 0B, 1B, 2A a 3A bude mať čoraz väčší účinok na potenciálne ekonomické/environmentálne a sociálne vplyvy. 6.3. Hlavné hospodárske vplyvy 6.3.1. Preťaženie a voľný pohyb osôb a tovaru Ľudia a podniky sídlia v mestských oblastiach, aby mali ľahký prístup k zamestnaniu, službám a zdrojom. Preťaženie obmedzuje túto prístupnosť, a tým aj atraktívnosť tejto oblasti, ako aj podnikateľské príležitosti v nej. Vypracovanie a vykonávanie plánov udržateľnej mestskej mobility bude viesť k zníženiu preťaženia. Čas prepravy bude predvídateľnejší a znížia sa časové straty cestujúcich, ako aj spotreba pohonných hmôt, čo domácnostiam, verejnému sektoru a podnikom umožní ušetriť čas a náklady. 6.3.2. Sieť TEN-T Vzhľadom na to, že doprava v mestách je úzko prepojená s dopravou na mestských okruhoch a obchvatoch, plány udržateľnej mestskej mobility tiež ovplyvnia priľahlú dopravnú sieť. Zníženie dopravného preťaženia pomocou plánov udržateľnej mestskej mobility v mestských oblastiach bude mať pozitívny vplyv na logistiku siete TEN-T vďaka zlepšeniu prístupu na diaľnice, lepšiemu prepojeniu s hlavnými dopravnými uzlami (prístavy, letiská) nachádzajúcimi sa v mestských oblastiach a všeobecne lepšej organizácii mestskej logistiky. 6.3.3. Presun na iné druhy dopravy Zavedenie plánov udržateľnej mestskej mobility bude mať pozitívny vplyv na presun na iné druhy dopravy, pretože sa v nich podporuje pešia a cyklistická doprava, ako aj verejná doprava. 6.3.4. Výskum a inovácia, hospodársky rozvoj a konkurencieschopnosť priemyslu EÚ Rozvojom rámca plánov udržateľne mestskej mobility na úrovni EÚ by sa Európa mohla dostať do vedúceho postavenia v oblasti know-how zameraného na integrované plánovanie mestskej mobility, a mohla by sa tak posilniť pozícia v rámci konkurencieschopnosti priemyslu EÚ. Rámec plánov udržateľnej mestskej mobility môže pre konkurencieschopnosť priemyslu EÚ priniesť ďalšie pozitívne výsledky, keďže jedným zo základných cieľov plánov udržateľnej mestskej mobility je zlepšenie efektívnosti a nákladovej účinnosti v oblasti dopravy osôb a tovaru. 6.3.5. Malé a stredné podniky Očakáva sa, že celkový vplyv plánov udržateľnej mestskej mobility na malé a stredné podniky bude pozitívny, pretože náklady na prevádzku podnikov v mestách súvisiace najmä s preťažením by sa mali znížiť. Aj keď nie je možné vyčísliť celkový vplyv plánov udržateľnej mestskej mobility na malé a stredné podniky, prínosy by mali predstihnúť náklady v dôsledku zníženia preťaženia a zlepšenia dostupnosti a atraktívnosti miest vďaka plánom udržateľnej mobility . 6.3.6. Vplyvy na rozpočet Administratívne náklady V porovnaní s tradičnými plánmi dopravy a infraštruktúry budú mať vyššie administratívne náklady na vypracovanie a vykonávanie plánov udržateľnej mestskej mobility vplyv na miestne, regionálne a vnútroštátne orgány. Vykonávanie plánov udržateľnej mestskej mobility by mohlo viesť k ďalšej administratívnej záťaži, napr. dodatočným povoleniam pre poskytovateľov logistických služieb potrebným na vstup do zóny s obmedzeným vstupom v konkrétnom meste. Úspora nákladov Miestne, regionálne a vnútroštátne orgány na druhej strane ušetria náklady v dôsledku vypracovania a vykonávania koordinovanejšej, efektívnejšej a účinnejšej kombinácie opatrení v rámci plánu udržateľnej mestskej mobility. Výsledky z prvého kola analýzy týkajúcej sa plánov miestnej dopravy v Spojenom kráľovstve ukazujú, že prínosy integrovaných systémov dopravy budú v súvislosti s nákladmi pravdepodobne významné a kvalita bude zodpovedať vynaloženým finančným prostriedkom. 6.4. Hlavné sociálne vplyvy 6.4.1. Bezpečnosť cestnej premávky Prijatím opatrení v rámci plánu udržateľnej mestskej mobility na zvýšenie bezpečnosti cestnej premávky sa znížia vysoké náklady dopravných nehôd, ktoré zaplatí spoločnosť aj jednotlivci. Záchrana ľudských životov a zníženie počtu vážnych zranení je nákladovo efektívna investícia, pričom celková súčasná situácia v EÚ týkajúca sa vážnych dopravných nehôd predstavuje náklady vo výške približne 2 % HDP EÚ[3]. 6.4.2. Zdravie Vykonávanie plánu udržateľnej mestskej mobility a s ním súvisiacich opatrení týkajúcich sa napríklad zón s obmedzeným vstupom bude mať vplyv na emisie znečisťujúcich látok v ovzduší. Lepšia kvalita ovzdušia umožní, aby menej ľudí s respiračnými a srdcovými ochoreniami trpelo v dôsledku znečistenia ovzdušia, a povedie teda aj k zníženiu nákladov na zdravotnú starostlivosť. Prijatie opatrení v rámci plánu udržateľnej mestskej mobility, ako je napríklad obmedzenie rýchlosti alebo opatrenia na izoláciu, povedie k nižšiemu vystaveniu ľudí hluku, a tým k zníženiu nákladov na zdravotnú starostlivosť, pretože vystavenie hluku zvyšuje riziko vzniku srdcovo-cievnych ochorení. Opatrenia na podporu presunu na pešiu a cyklistickú dopravu navyše prispejú k aktívnejšiemu životnému štýlu a k zníženiu úrovne obezity. 6.4.3. Zamestnanosť a sociálne začlenenie Prijatím opatrení v rámci plánu udržateľnej mestskej mobility s cieľom zlepšiť dostupnosť ekonomických centier prostredníctvom investícií sa podporí sociálne začlenenie občanov žijúcich v prímestských oblastiach tým, že sa im poskytne lepší prístup k verejnej doprave, čím sa možné ciele hospodárskych činností budú nachádzať bližšie k ich domovom. Poskytnutím alternatívnejších druhov dopravy sa takisto zlepší sociálne začlenenie občanov, ktorí nemajú auto. Tým, že sa ľuďom poskytne prístup k službám a príležitostiam, sa ich kvalita života zlepší. 6.5. Hlavné environmentálne vplyvy 6.5.1. Kvalita ovzdušia Vykonávanie plánu udržateľnej mestskej mobility a s ním súvisiacich opatrení, týkajúcich sa napríklad zón s obmedzeným vstupom, bude mať vplyv na emisie znečisťujúcich látok v ovzduší. Lepšia kvalita ovzdušia povedie k zníženiu environmentálnych škôd a nákladov na zdravotnú starostlivosť. 6.5.2. Spotreba energie a emisie skleníkových plynov v doprave vrátane prípadných územných dôsledkov Vykonávanie plánu udržateľnej mestskej mobility a s ním súvisiacich opatrení, ako je podpora nemotorizovaných druhov dopravy, alternatív pre autá a dobrý prístup k verejnej doprave, budú pravdepodobne viesť k poklesu (rastu) spotreby energie a k zníženiu emisií CO2. Spoločné výskumné centrum vykonalo posúdenie vplyvu na úrovni EÚ so zameraním na územný rozmer. Pri zvážení všetkých možných politických opatrení v rámci plánu udržateľnej mestskej mobility z posúdenia vyplýva, že do roku 2030 sa bude potenciál zníženia emisií CO2 na úrovni EÚ pohybovať v rozmedzí 7 % až 8,8 % podľa prognóz uskutočnených pri súčasných trendoch a politikách. 7. Porovnanie možností 7.1. Účinnosť V porovnaní so základným scenárom (možnosť 0B) všetky ostatné politické možnosti účinnejšie pomôžu uvoľniť potenciál mestských oblastí s cieľom prispieť ku konkurencieschopnejšiemu dopravnému systému efektívne využívajúcemu zdroje, pretože sa v nich stimuluje zavedenie plánov udržateľnej mestskej mobility. Dôsledky povinných politických možností (2A a 3A) však budú vyššie ako v prípade možnosti 1B, v rámci ktorej by sa zaviedli nezáväzné odporúčania týkajúce sa plánov udržateľnej mestskej mobility. Je to preto, že sa predpokladá, že zavedenie plánov udržateľnej mestskej mobility bude vyššie v prvom prípade. 7.2. Efektívnosť Všetky politické možnosti sú efektívne: výsledky (účinnosť) zodpovedajú vynaloženým finančným prostriedkom (náklady). Rozdiel medzi minimálnymi (možnosť 2A a 3A) alebo komplexnými požiadavkami (možnosť 1B) pre politický rámec plánu udržateľnej mestskej mobility nebude mať významný vplyv na túto bilanciu. Ak sa však v rámci dobrovoľného prístupu mestám ponecháva väčšia voľnosť pri výbere vhodného rámca, zainteresované strany tvrdia, že administratívna záťaž vyplývajúca z prípadných nadbytočných právnych požiadaviek by sa tak mohla znížiť bez toho, aby to malo negatívny vplyv na účinnosť. Politická možnosť 1B je preto pravdepodobne efektívnejšia než politická možnosť 2A a 3A. 7.3. Súdržnosť Všetky možnosti sú v súlade so spoločnými cieľmi politiky EÚ. Vo všetkých politických možnostiach sa zaručujú čisté pozitívne ekonomické, sociálne a environmentálne výsledky. Politickými možnosťami 2A a 3A sa navyše zabezpečí súdržný rámec pre plány udržateľnej mestskej mobility, pretože niektoré mestá budú podliehať povinnosti zaviesť referenčný rámec plánu udržateľnej mestskej mobility. V prípade možnosti 1B tento referenčný rámec plánu udržateľnej mestskej mobility predstavuje len usmernenie a mestá nebudú povinné zaviesť všetky prvky tohto rámca. Preto možno usudzovať, že hoci sú všetky politické možnosti súdržné, politické možnosti 2A a 3A sú o niečo súdržnejšie než politická možnosť 1B. 7.4. Podpora zainteresovaných strán Respondenti vo verejných konzultáciách sa do značnej miery prikláňajú k podporným opatreniam EÚ v súvislosti s možnosťou 0. Avšak iba 29 % zaregistrovaných respondentov poukazuje na povinný rámec pre plány udržateľnej mestskej mobility v mestách EÚ (možnosti 2 a 3). Podpora nelegislatívneho prístupu sa tiež prejavila v rámci konzultačných stretnutí so zainteresovanými stranami a členmi Výboru regiónov. 8. Uprednostňovaná možnosť Na základe analýzy vplyvov a porovnania možností sa dospelo k záveru, že uprednostňovaná politická možnosť je možnosť 1B (nezáväzné odporúčania týkajúce sa plánov udržateľnej mestskej mobility s komplexnými požiadavkami zameranými na politický rámec). Je to v dôsledku celkového pozitívneho hodnotenia tejto možnosti v súvislosti s účinnosťou, efektívnosťou, súdržnosťou a podporou zúčastnených strán. Nezáväzné odporúčania v porovnaní s právnym prístupom prinášajú viac výhod. Mestám sa môžu poskytnúť oveľa podrobnejšie usmernenia, čo bude následne viesť k väčšej pružnosti a účinnosti. Dobrovoľná voľba pravdepodobne zaručí vyššiu mieru angažovanosti v rámci všetkých kategórií zainteresovaných strán. Vzhľadom na veľkú rozmanitosť v prístupoch k mestskej mobilite na úrovni členských štátov a vzhľadom na súčasnú obmedzenú dostupnosť porovnateľných údajov a štatistík sú nezáväzné odporúčania týkajúce sa vypracovania a vykonávania plánov udržateľnej mestskej mobility preto v súčasnosti optimálnym spôsobom napredovania. 9. Monitorovanie a hodnotenie Útvary Komisie budú monitorovať vykonávanie a účinnosť tejto iniciatívy prostredníctvom súboru nástrojov, ktorý zahŕňa budúcu Európsku platformu pre plány udržateľnej mestskej mobility. Do roku 2020 budú hodnotiť zavádzanie integrovaných prístupov k mestskej mobilite v rámci Európskej únie. Na základe týchto prvkov posúdia potrebu ďalších opatrení. [1] KOM(2010) 2020 v konečnom znení. [2] KOM(2011) 144. [3] WHO (2004), Svetová správa o prevencii zranení v rámci cestnej premávky.